KIRJALLINEN KYSYMYS E-2479/97 komissiolle esittäjä(t): Phillip Whitehead (PSE) (16. heinäkuuta 1997)

Aihe: Elintarvikkeet, jotka sisältävät syötäväksi kelpaamattomia osia

Keskus, jonka tarkoituksena on tutkia ja ennaltaehkäistä vammoja (Centre for Research and Prevention of Injuries) julkaisi vähän aikaa sitten tutkimuksen ((¨Injuries From Food Products Containing Inedibiles¨ (Syötäväksi kelpaamattomia osia sisältävistä elintarvikkeista aiheutuneet vauriot). )), jossa esitettiin arvio, jonka mukaan jo yksinomaan Kreikassa hoidetaan vuosittain 117 lasta, jotka ovat melkein tukehtuneet syötyään leikkikalun tai jonkin muun esineen, jota ei ole tarkoitettu syötäväksi, mutta joka on liitetty elintarvikkeeseen markkinointikeinona.

Voiko komissio vahvistaa, onko Euroopan kotona ja vapaa-ajalla tapahtuvien onnettomuuksien tarkkailujärjestelmässä (European Home and Leisure Accident Surveillance System, EHLASS) huomattu, että edellä mainitun kaltaiset tapaukset ovat ongelmia myös muissa jäsenvaltioissa? Jos on, kuinka monesta tällaisesta tapauksesta on ilmoitettu?

Katsooko komissio todistusaineiston perusteella, että sellaiset elintarvikkeisiin sisällytetyt esineet, joita ei ole tarkoitettu syötäviksi, ovat terveysriski, jota olisi tarkasteltava EU:n tasolla?

Komission jäsenen Emma Boninon komission puolesta antama vastaus (26. syyskuuta 1997)

Komissio voi vahvistaa, että kotona ja vapaa-aikana tapahtuvia tapaturmia koskevan yhteisön tietojärjestelmän (EHLASS) kautta on kerrottu tällaisista tapaturmista muissakin jäsenvaltioissa, mutta tapaturmien kokonaislukumäärästä ei ole tehty yleistä analyysia.

Kysymyksessä mainittu raportti perustui EHLASS:in tietoihin, jotka olivat peräisin ei pelkästään Kreikasta vaan myös Irlannista, Alankomaista, Portugalista ja Suomesta. Kun tämä raportti saatettiin komission tietoon kesäkuussa 1997, ongelma otettiin välittömästi kiireellisiä tuoteturvallisuusasioita käsittelevän komitean kokouksen esityslistalle yleisestä tuoteturvallisuudesta annetun direktiivin 92/59/ETY ((EYVL L 228, 11.8.1992. )) mukaisesti, ja EHLASS:ista vastaaville hallintovirkamiehille muissa jäsenvaltioissa esitettiin lisäkysymys. Tanskassa ei ollut sattunut tällaisia tapaturmia viiden vuoden aikana, eivätkä Italia ja Itävalta myöskään ilmoittaneet tällaisista tapaturmista. Yhdistynyt kuningaskunta ilmoitti vuoden 1995 tietojensa perusteella muutamista tapaturmista, ja komissio on englantilaiselta kuluttajalta saamansa kirjeen perusteella kuullut, että eräs pikkupoika tukehtui syötyään suklaayllätysmunassa olleen lelun. Tämä tapaus sattui hieman sen jälkeen, kun suklaamuna oli syöty.

Komissio vahvistaa, että sen mielestä elintarvikkeiden joukossa olevat pakkaamattomat muina kuin elintarvikkeina käytettävät tuotteet muodostavat terveysriskin. Kiireellisiä tuoteturvallisuusasioita käsittelevä komitea on tehnyt asiasta seuraavanlaisen päätelmän:

¨Yleisestä tuoteturvallisuudesta annetussa direktiivissä (92/59/ETY) perustetun kiireellisiä tuoteturvallisuusasioita käsittelevän komitean 30. kesäkuuta 1997 pidetyssä kokouksessa päädyttiin yksimielisesti siihen, että elintarvikkeiden joukossa olevat pakkaamattomat muut kuin elintarvikkeina käytettävät tuotteet voivat sellaisissa tilanteissa, joissa kuluttaja voi vahingossa laittaa näitä tuotteita suuhunsa ja nielaista ne tai nauttia niitä, aiheuttaa vakavan ja välittömän vaaran terveydelle.

Komitean jäsenet ja komission yksiköt ovat havainneet, että kaikilla jäsenvaltioilla on jo olemassa tarvittava, joko yleisluontoinen tai erityinen, lainsäädäntö, jonka avulla ne voivat toteuttaa toimia näitä tuotteita vastaan, jos niitä on kyseisten maiden markkinoilla.

Komission yksiköt pyytävät jäsenvaltioita tämän asiassa saavutetun yksimielisyyden pohjalta

1. toteuttamaan tarvittavat toimenpiteet tällaisten niiden markkinoilla olevien tuotteiden tunnistamiseksi

2. rajoittamaan tällaisten tuotteiden saattamista markkinoille tai toteuttamaan muita asianmukaisia toimenpiteitä turvallisuuden takaamiseksi

3. ilmoittamaan ennen syyskuun puoliväliä komission yksiköille toteuttamistaan toimenpiteistä ja niiden tuloksista.

Komission yksiköt harkitsevat jäsenvaltioilta saatujen raporttien perusteella tarvittaessa lisätoimenpiteitä kuluttajien turvallisuuden suojelemiseksi ja turvallisten tuotteiden vapaan liikkuvuuden varmistamiseksi. Tähän sisältyy mahdollisuus käynnistää yleisestä tuoteturvallisuudesta annetun direktiivin 9-11 artiklassa säädetty menettely.¨

Komissio antoi lisäksi 14. toukokuuta 1997 tiedonannon ja ehdotuksen Euroopan parlamentin ja neuvoston päätökseksi henkilövahinkojen ehkäisemistä koskevan toimintaohjelman hyväksymisestä kansanterveysalan toimintakehyksen yhteydessä ((KOM(97)178. )). Lapsille sattuvien tapaturmien ehkäiseminen on yksi tämän ohjelman kohdealueista.